Dirigent, statsråd, kjære årsmøte!

Bærekraft begrepet!

Den her flotte filmen som Fiskarlaget har fått laga med støtte fra blant annet Råfisklaget, viser hvordan temaer knyttet til miljø setter agendaen må en helt dominerende måte også i vår næring.

Derfor er «Bærekraft» er satt som tema på den fiskeripolitiske saken på vårt årsmøte. Jeg skal si litt innledningsvis om bærekraftbegrepet og litt om hvilke utfordringer Råfisklaget og fiskerinæringen står over for i denne forbindelse.

Bærekraftbegrepet er ikke et nytt tema i Råfisklaget. Norges Råfisklag ble etablert i 1938 for å bidra til økt sosial bærekraft for fiskerne og kystsamfunnene. Sosial bærekraft er på mange måter sjølve grunnen til at vi eksisterer – sjøl om begrepet ikke var oppfunnet da.

I 2006 kom begrepet inn som en del av Råfisklaget sin formålsparagraf: «…. bidra til en bærekraftig og lønnsom verdiskaping i norsk fiskerinæring.»

«Bærekraft» er jo et stort ord som lett kan vokse i munnen hvis det brukes for mye. Vi snakker gjerne om tre dimensjoner av bærekraft:

* Miljømessig bærekraft (klimatemaet er sentralt)
* Sosial bærekraft
* Økonomisk bærekraft

De fleste av oss har bra grep på den miljømessige dimensjonen – som fiskeran vi så på filmen for litt sida. Vår fiskeriforvaltning scorer godt på denne dimensjonen og næringa har over mange år vært vant til at markedene krever dokumentasjon på dette temaet. MSC-merkeordninga er et eksempel på slik markedsrettet bærekraft-dokumentasjon. Det samme er fangstsertifikatene som blir produsert av CatchCertificate med utgangspunkt i sluttseddelen som dokumentasjon på lovlig fangst.

Energibruk og utslipp et annet og sentralt tema knyttet til miljømessig bærekraft.

Sosial bærekraft er i større grad relatert til hvordan folk og samfunn har det i et bærekraftperspektiv. Hvordan behandler man arbeidsfolk i næringa? Hva er de sosiale konsekvensene av omstillinger som gjøres i næringer? Utviklingen i kystsamfunnene som følge av endringer i næringa kan absolutt falle innenfor begrepet sosial bærekraft. Det samme gjelder økt likestilling mellom kjønnene som jo har vært et hot tema i næringa ei tid.

Økonomisk bærekraft er knyttet til kravet om at man skal sikre lønnsomhet i dagens samfunn uten at det skal gå ut over mulighetene for lønnsomhet også i framtida. Man løfter altså lønnsomhets-begrepet opp i et lengre tidsperspektiv – og tydeliggjør at man ikke kan sikre lønnsomhet på bekostning av miljømessige og sosiale forhold.

Som figuren antyder så henger også disse tre dimensjonene sammen og overlapper.

Så er det jo sånn at også innenfor bærekrafttemaet vil vi stå overfor en rekke dilemmaer i den videre utviklingen. Et aktuelt eksempel er arealkonflikten mellom bærekraftig energiproduksjon og bærekraftig matproduksjon. Fiskerinæringa står overfor store utfordringer i møtet med havvind-industrien. Det viser ikke minst den siste rapporten fra NVE om 20 aktuelle områder for vindkraftutbygging, som er mottatt med betydelig skepsis fra fiskernes organisasjoner. Dette illustrerer at dette temaet vil skape konflikter som fiskerne må stå samlet for å håndtere.

Her vil det nok bli mange tunge kamper framover. Respektfull dialog er stikkordet for å få dette til å fungere. Vi forventer at fiskerinæringa vil ha betydelig innflytelse på hvor man lander til slutt.

Fiskerinæringas utgangspunkt og utfordring

La det være klart: Jeg mener at norsk fiskerinæringa har et meget godt utgangspunkt når det gjelder det her temaet. Vi står støtt på alle dimensjonene av bærekraft – men vi gjør feil hvis vi ikke tror at alt er rosenrødt og at vi ikke kan forbedre oss.

* Vi vet at vi produserer mat med lavt klimaavtrykk – lavere enn svært mange konkurrende produkter.
* Vi vet at vi stort sett behandle folk godt – og at vi bidrar til høy aktivitet i kystsamfunnene.
* Vi vet at vi har en lønnsomhet som står seg i et langsiktig perspektiv.

Men på alle disse områdene er det rom for forbedringer og det er de vi må ta tak i. I dag må alle vise hvordan de skal forbedre seg.

Ikke minst må vi bli flinkere til å dokumentere hvordan vi rent faktisk bidrar på disse områdene. Her ønsker Råfisklaget å støtte fiskerne og hele fiskerinæringa. Sluttseddelen brukes jo i dag også til dokumentasjon av miljømessig bærekraft som f.eks MSC, lovlig fangst osv. Jeg mener det er mulig å hekte på annen form for bærekraft-dokumentasjon på sluttseddelen slik at den kan følge produktet fram til markedet. Dette vil komme om ikke så lenge.

Råfisklaget bærekraftrapport

Vi har starta med oss sjøl. I fjor kom vi ut med den første versjonen av Råfisklagets egen bærekraftrapport og vi har nettopp publisert status for 2022. Her har vi satt oss inn i metodikken som kan brukes ved slik rapportering - vi har tatt medisinen på oss sjøl. Stadig flere bedrifter vil bli utfordret på slik dokumentasjon.

Så kan man spørre seg om det har noen stor betydning globalt om en ren kontorbedrift som Råfisklaget justerer sin adferd i mer bærekraftig retning? Dette sett opp mot utslipp fra kullkraftverk i utlandet og slaveri i andre lands fiskerier.

Her må vi tenke at «alle monner drar» - vi må alle forbedre oss på det her området. Hvis 1000-vis av kontorbedrifter forbedrer seg – så vil det hjelpe. Ingen kan gjøre alt – men alle kan gjøre litt.

Råfisklaget er klar til å bistå resten av næringa i dette arbeidet.

Et konkret grep som er gjort av norske myndigheter på temaet sosial bærekraft, er åpenhetsloven som kom i 2022 og som får full effekt 1. juli i år. Denne loven pålegger alle bedrifter av en viss størrelse å dokumentere og korrigere sine leverandørkjeder ut fra hvordan de håndterer sosial bærekraft. Dette vil påvirke alle fiskere som er leverandører til disse bedriftene.

Dokumentasjonskravene øker og på dette området har Råfisklaget via Norsk Villfisk og i samarbeid med Norges Fiskarlag, bidratt med forslag til dokumentasjon og rutiner for å håndtere dette. På web’en vår kan man se hvordan vi følger dette opp.

Sjømat Norge har faktisk spilt inn at salgslagene må foreta den lovpålagte aktsomhetsvurderingen av alle fiskebåter slik at fiskeindustrien kan trekke på det. For Råfisklaget dreier det seg om totalt 5 640 båter. Det sier seg sjøl at det er umulig å fullt ut foreta en aktsomhetsvurdering på så mange aktører – inkludert 74 utenlandske fartøy. Men det vi kan dokumentere, er hvilken kontroll vi utfører på disse fartøyene.

Dagens program

Jeg tror vi skal få en spennende fagdag på dette temaet her i dag hvor alle de tre dimensjonene med bærekraft vil bli belyst.

I fortsettelsen skal statsråden si noe om myndighetenes forventninger til fiskerinæringa og kanskje noe om hvordan myndighetene bidrar.

Christian Chramer fra Sjømatrådet skal blant annet si noe om hvordan bærekraft bygges inn i den generiske markedsføringa av norsk fisk.

Vi vil også med noen eksempler fra forskningens verden vise hvordan det jobbes med både å bli bedre på sentrale tema som fiskeredskaper men også dokumentere hvordan fiskerinæringa svarer på samfunnets forventninger dette temaet.

Årets kvalitetsfisker

Redusert matsvinn er jo et viktig tema på det her området. Jeg mener Råfisklaget sitt arbeid med å bidra til økt kvalitet på norsk fisk, er et av flere viktige bidrag i arbeidet med økt bærekraft i fiskerinæringa. Bedre kvalitet gir bedre produkter som gir bedre økonomi av naturressursen og lengre holdbarhet hos forbruker – det reduserer matsvinnet.

«Årets kvalitetsfisker» er en konkurranse som vi har kjørt over mange år for å hedre fiskere som har gjort en ekstra innsats på dette området. I fjor var det Thomas Sivertsen og Ørjan Jørgensen om bord på «T. Sivertsen» som fikk denne velfortjente hederen.

No er tida inne til å foreslå nye kandidater til årets kåring. Benytt denne muligheten til å framheve fiskere som gjør en ekstra god jobb med å sikre kvaliteten som en del av et bærekraftig norsk fiskeri.

Takk for oppmerksomheten!